SLCปัดไม่พ้นตัว คุยขายสปริงนิวส์
โซลูชั่นฯ ปฏิเสธไม่เต็มปาก หนังสือพิมพ์หัวสีสนใจร่วมทุนสปริงนิวส์ ส่วนฐานเศรษฐกิจนัดแถลงข่าวล้มขายหุ้น
4 ส.ค. 2555

โซลูชั่นฯ ปฏิเสธไม่เต็มปาก หนังสือพิมพ์หัวสีสนใจร่วมทุนสปริงนิวส์ ส่วนฐานเศรษฐกิจนัดแถลงข่าวล้มขายหุ้น
บริษัท โซลูชั่น คอนเนอร์ (1998) หรือ SLC ชี้แจงตลาดหลักทรัพย์ กรณีที่มีข่าวว่าบริษัท วัชรพล หนังสือพิมพ์หัวสียักษ์ใหญ่สนใจร่วมลงทุนในบริษัทย่อยคือ สปริงคอร์ปอเรชั่น (สปริงนิวส์) ว่าเป็นเพียงกระแสข่าวที่พูดกันไปมา ยังไม่มีการดำเนินการแต่อย่างใด
การปฏิเสธดังกล่าวของโซลูชั่นฯ ในช่วงบ่าย ส่งผลให้นักลงทุนทิ้งหุ้น SLC ออกมาอย่างมาก จากช่วงเช้าราคาทะยานขึ้นไปถึง 0.64 บาท แต่มาปิดที่จุดต่ำสุดของวัน 0.44 บาท ติดลบ 0.11 บาท หรือ 20% มูลค่าซื้อขายแน่นถึง 645 ล้านบาท 
นอกจากนี้ ตลาดยังกังวลเรื่อง SLC จะเข้าเกณฑ์แคชบาลานซ์ ซึ่งก็หนีไม่พ้นเมื่อตลาดสั่งให้นักลงทุนที่จะซื้อหุ้น SLC และบริษัท เวฟ เอ็นเตอร์เทนเมนท์ (WAVE) ตั้งแต่วันที่ 6-24 ส.ค. 2555 ต้องวางเงินสดทั้ง 100%
ด้านการซื้อขายหนังสือพิมพ์ฐานเศรษฐกิจนั้น ในวันที่ 6 ส.ค.นี้ นายวุฒิชัย ศรีวุฒิชาญ กรรมการผู้จัดการใหญ่ และผู้ถือ หุ้นใหญ่ของ หนังสือพิมพ์ฐานเศรษฐกิจ จะแถลงข่าวเรื่องแคปปิทอลเอ็นจิเนียริ่ง เน็ทเวิร์คปฏิเสธที่จะซื้อหุ้นแล้ว 
“แคปปิทอลฯ ได้ปฏิเสธเข้าลงทุนแล้ว ผมจึงต้องแถลงข้อเท็จจริงเพื่อให้เกิดความโปร่งใส และให้การบริหารกิจการสื่อหนังสือพิมพ์เป็นไปโดยชัดเจน” นายวุฒิชัย กล่าว 
บริษัท เอ็นเนอร์ยี่ เอิร์ธ (EARTH) ชี้แจงถึงเหตุผลในการโอนหุ้นระหว่างกันของกลุ่มผู้ถือหุ้นใหญ่ โดยครอบครัวพิหเคนทร์และครอบครัวคำดี ยังคงถือหุ้นใหญ่ในสัดส่วนเท่าเดิม คือ 57.65% โดยให้ผู้ถือหุ้นหลักถือครองหุ้นในสัดส่วนที่เท่ากันคนละ 11.53% เพื่อให้บรรลุ เป้าหมายคือ ประกอบธุรกิจถ่านหินครบวงจรตั้งแต่ต้นน้ำจนถึงปลายน้ำ